Reuerende pater et frater, cum nostri recommendacione salutem plurimam et complacendj paratum obsequium. Post nouissimam nostram Vpsalie separacionem Iomffrvhampn in quadam dieta constituti vestras ad nos datas accepimus literas xx iulij exaratas, quibus fraternitas vestra primiciis suis episcopalibus nunc in festo natiuitatis Domine nostre gloriose Abo celebrandis nos desiderat interesse. Nos itaque vestro satisfacere desiderio libenter conaremur et conatj fuissemus, si aliis non essemus negociis et arduis et plurimis prepediti, presertim circa strvcturam nostram in Tyndelzöö. Pro fraterna vestra vocacione gracias plurimas referentes; ne tamen quo ad hoc omnino frustretur desiderium vestrum, dominus doctor Helgo, ecclesie nostre prepositus, nunc ad partes illas cum domino gubernatore accedens supplebit ad presens vices nostras. Vbi in aliis fraternitati vestre complacere poterimus, nos ad id semper paratos offerimus, sperantes nec minus supplicantes, quod vos cum venerabili capitulo vestro adhuc effectualiter cogitare velitis de fructibus prebende nostre, tot iam annis retardatis, ut illos pacifice et cum fraterna caritate assequi valeremus. Quod si vterque fieri non potest, nobis imputari non volumus, quod post tam longam pacienciam nostram, qua erga vos et capitulum vestrum vsi sumus, ad oportuna iuris remedia cogimur habere recursum, cum nemini facit iniuriam. Ex Strengnesia iiij die augusti anno 1490.